Nóg ŉ rentekoersverhoging wink; wat nou met my huislening?Nog ‘n rentekoersverhoging word later vandeesmaand verwag. (Foto: Steve Buissinne/pixabay) Alle aanduidings is dat Suid-Afrikaners later vandeesmaand nog ŉ rentekoersverhoging kan verwag wanneer die Reserwebank vergader. Daar is ŉ verwagting is dat dit weer ŉ styging van 50 basispunte kan wees, dieselfde as wat die Reserwebank in Mei aangekondig het en wat die repokoers op 4,75% te staan gebring het. Dit skep ŉ dilemma vir sommige huiseienaars, wat in hierdie stadium reeds sukkel om weens onder andere stygende brandstof- en voedselpryse kop bo water te hou. Dit laat ook die vraag ontstaan oor of huiseienaars dit moet oorweeg om ŉ vaste rentekoersverhoging op hul huislening aan te gaan om ŉ buffer teen verdere verhogings te skep. Samuel Seeff, voorsitter van die Seeff-eiendomsgroep, sê hierdie is ŉ besluit wat by elke individu berus. In sy meer as 38 jaar ondervinding in die bedryf was die rentekoers gemiddeld tussen 12% en 16%. Die huidige prima rentekoers [8,25%] en selfs die 10%-vlak waarop dit voor die aanvang van die pandemie gestaan het, is volgens Seeff dus veel laer as die gemiddeld. ŉ Swewende rentekoers is gewoonlik die standaard opsie. Dit word direk gekoppel aan die prima uitleenkoers, of die basishuisleningskoers, en die koers word aangepas soos die repokoers deur die Reserwebank aangepas word. Die aanpassings word in gedeeltes gedoen wat basispunte genoem word. Die laaste rentekoersverhoging was 50 basispunte, oftewel ŉ styging van ŉ halfpersent. Wanneer daar ŉ aanpassing in die koers is, of dit nou op- of afwaarts is, word die rente op jou huislening (sowel as kredietkaart en ander lenings) dienooreenkomstig aangepas. ŉ Vaste rentekoers is ŉ spesifieke rentekoers wat vir ŉ bepaalde tydperk geld. Dit beteken selfs al is daar ŉ aanpassing in die repokoers, bly jou terugbetalingskoers dieselfde. Dit beteken egter ook indien die rentekoers daal, jy geen voordeel trek uit die besparing wat die laer koers meebring nie. Dit beteken ook jy sal nie meer moet opdok as wat jy nou doen wanneer die rentekoers klim nie. Die nadeel aan ŉ vaste rentekoers is dat dit gewoonlik op ŉ paar persentasiepunte hoër as die heersende koers vasgestel word, dikwels 2% of meer. In Suid-Afrika kan die koers gewoonlik ook net vir tussen drie en vyf jaar vasgemaak word, terwyl dit in ander wêrelddele tussen 10 en 30 jaar vasgemaak kan word. Dit maak beplanning dalk makliker, maar dit is net vir ŉ kort tydperk. Die rentekoers kan dalk ook nooit die vlak bereik waarop jou vaste rentekoers vasgemaak word nie en dit beteken jy trek geen voordeel indien die rentekoers daal nie. Hoe nou gemaak? Seeff sê ŉ aanvanklike belegging in ŉ deposito is ŉ uitstekende manier om te verseker jy het ŉ finansiële buffer. Dit sal die bedrag verminder wat jy moet leen en jou toelaat om jou kapitaalwaarde vinniger te vermeerder. Probeer ook om enige spaargeld in jou huislening te deponeer as nog ŉ manier om die terugbetalingstydperk en die rente wat jy oor die langtermyn moet betaal, te verminder. Hou ook by jou terugbetalings wanneer die rentekoers daal. Dit is ŉ manier om ekwiteit op te bou en hoe vinniger jy jou huis kan afbetaal, hoe hoër is die kapitaalwaarde en ekwiteit wat jy akkumuleer.